Komisijos reglamentas (EB) Nr. 1035/2003
2003 m. birželio 17 d.
iš dalies pakeičiantis Reglamentą (EB) Nr. 2316/1999, išdėstantį išsamias Tarybos reglamento (EB) Nr. 1251/1999 dėl tam tikrų lauko kultūrų augintojų paramos sistemos sukūrimo taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1251/1999 dėl tam tikrų lauko kultūrų augintojų paramos sistemos sukūrimo taikymo taisyklių [1] su paskutiniais pakeitimais, padarytais Reglamentu (EB) Nr. 1038/2001 [2], ypač į jo 9 straipsnį,
kadangi:
(1) Komisijos reglamentu (EB) Nr. 2316/1999 [3], su paskutiniais pakeitimais, padarytais Reglamentu (EB) Nr. 335/2003 [4], nustatomos išsamios Reglamento (EB) Nr. 1251/1999 taikymo taisyklės dėl sąlygų ploto išmokoms už tam tikras lauko kultūras išmokėti ir dirbamos žemės atidėjimo sąlygų.
(2) Pagal Bendrijos kokybės gerinimo politiką į rapsų ir rapsukų sėklų ploto išmokas gali pretenduoti tik tie kandidatai, kurie naudojo nustatytų veislių kokybiškas sėklas. Nustatant tinkamas veisles, remiamasi Tarybos direktyva 2002/53/EB [5] sukurtu bendruoju žemės ūkio augalų veislių katalogu. Reikėtų nurodyti laiko terminą tolesniam iš bendrojo katalogo išbrauktų veislių tinkamumui.
(3) Naujas pluoštui auginamų linų veisles galima laikyti tinkamomis. Jas reikėtų įtraukti į paramos sistemai tinkamų veislių sąrašą Reglamento (EB) Nr. 2316/1999 XII priede.
(4) Todėl Reglamentą (EB) Nr. 2316/1999 reikėtų atitinkamai pakeisti.
(5) Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2316/1999 iš dalies keičiamas taip:
1. 4 straipsnio 1 dalis pakeičiama taip:
"1. Taikydamos kokybės politiką rapsuko ir rapso sėkloms, valstybės narės apriboja plotus, kuriems gali būti skiriamos išmokos, tais, kuriuose sėjamos patvirtintos dvigubo nulio (00) rapsuko ir rapso sėklų veislės, apie kurias pranešama ir kurios įrašomos į Žemės ūkio augalų rūšių veislių bendrąjį katalogą, įtvirtintą Tarybos direktyva 2002/53/EB [6], iki bet kurio mokėjimo. Jeigu veislė išbraukiama iš bendrojo katalogo, ji dar laikoma tinkama vėliausiai iki trečiųjų metų po tų, kuriais ji buvo įtrauktą į katalogą, birželio 30 d. Dvigubo nulio veislės yra tos, kurių sėklose yra ne daugiau kaip 25 μmol/g gliukosinolato, kai drėgnio kiekis - 9 % skaičiuojant pagal EN ISO 9167-1: 1995 metodą, o eruko rūgšties yra ne daugiau kaip 2 % viso riebalų rūgšties kiekio, skaičiuojant pagal EN ISO 5508: 1995 metodą."
2. Pluoštui auginamų linų veislės "Alizée" ir "Drakkar" įterpiamos į XII priedo 1 punktą.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
1 straipsnio 2 dalis taikoma nuo 2003/04 prekybos metų.
Šis reglamentas yra privalomas visas ir taikomas visose valstybėse narėse.
Priimta Briuselyje, 2003 m. birželio 17 d.